LT Europos Sąjungos oficialusis leidinys L 140/1

KOMISIJOS REGLAMENTAS (ES) 2015/846

2015 m. gegužės 28 d.

kuriuo dėl didžiausios leidžiamosios acetamiprido, ametoktradino, amisulbromo, bupirimato, klofentezino, etefono, etirimolio, fluopikolido, imazapiko, propamokarbo, piraklostrobino ir tau-fluvalinato liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) didžiausia leidžiamoji acetamiprido, etefono, propamokarbo ir piraklostrobino liekanų koncentracija (toliau – DLK) nustatyta Reglamento (EB) Nr. 396/2005 II priede. Klofentezino DLK nustatyta Reglamento (EB) Nr. 396/2005 II priede ir III priedo B dalyje. Ametoktradino, amisulbromo, bupirimato, etirimolio, fluopikolido, imazapiko ir tau-fluvalinato DLK nustatyta Reglamento (EB) Nr. 396/2005 III priedo A dalyje;

(2) vykdant augalų apsaugos produkto, kurio sudėtyje yra veikliosios medžiagos acetamiprido, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti bananams apsaugoti;

(3) pateikta paraiška leisti naudoti ametoktradiną apyniams apsaugoti. Pateikta paraiška leisti naudoti amisulbromą vynuogėms apsaugoti. Pateikta paraiška leisti naudoti bupirimatą abrikosams, persikams, braškėms ir žemuogėms, vynuogėms, uogoms, augančioms ant dvimečių ūglių, moliūginių šeimos daržovėms, prieskoninėms žolėms ir dygiesiems artišokams apsaugoti. Pateikta paraiška leisti naudoti klofenteziną vyšnioms, moliūginių šeimos daržovėms (valgoma luoba), pomidorams ir baklažanams apsaugoti. Pateikta paraiška leisti naudoti etefoną valgomosioms vynuogėms apsaugoti. Pateikta paraiška leisti naudoti fluopikolidą kininiams bastučiams apsaugoti. Pateikta paraiška leisti naudoti propamokarbą svogūnlaiškiams ir kininiams bastučiams apsaugoti. Pateikta paraiška leisti naudoti piraklostrobiną griežčiams ir ropėms apsaugoti. Pateikta paraiška leisti naudoti tau-fluvalinatą sėklavaisiams, abrikosams ir persikams apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti imazapiką sojos pupelėms apsaugoti. Pareiškėjas teigia, kad Brazilijoje tokiems kultūriniams augalams apsaugoti leidžiamos naudoti medžiagos liekanos viršija DLK, nustatytą Reglamente (EB) Nr. 396/2005, todėl, siekiant išvengti prekybos kliūčių minėtų kultūrinių augalų importui, būtina nustatyti didesnę DLK;

(5) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(7) Tarnyba pagrįstose nuomonėse padarė išvadą, kad dėl bupirimato naudojimo agurkams apsaugoti nustatytos DLK keisti nereikia. Dėl bupirimato naudojimo prieskoninėms žolėms ir dygiesiems artišokams apsaugoti ir dėl klofentenzino naudojimo vyšnioms, pomidorams, baklažanams ir cukinijoms apsaugoti pateiktų duomenų nepakanka, kad būtų nustatyta nauja DLK. Todėl nustatytoji dabartinė DLK neturėtų būti keičiama;

(8) Tarnyba rekomenduoja nustatyti naują etirimolio, kuris yra pagrindinis bupirimato skilimo produktas, DLK abrikosams, persikams, uogoms, augančioms ant dvimečių ūglių ir moliūginių šeimos daržovėms (nevalgoma luoba), kad būtų apimtas bupirimato naudojimas tokiems kultūriniams augalams;

(9) Tarnyba rekomenduoja nustatyti valgomosioms vynuogėms naują 1,5 mg/kg etefono DLK, gautą suapvalinus 1 mg/kg vertę, apskaičiuotą Ekonominio bendradarbiavimo ir plėtros organizacijos (EBPO) DLK skaičiuokle. Vis dėlto, atsižvelgiant į kai kurioms valstybėms narėms kilusias abejones, yra tikslingiau nustatyti nesuapvalintą 1 mg/kg DLK. Tokia vertė atitinka numatomą paskirtį valgomosioms vynuogėms;

(10) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. gegužės 28 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos internete adresu: http://www.efsa.europa.eu:

Reasoned opinion on the modification of the existing MRL for acetamiprid in bananas. EFSA Journal 2014;12(9):3824 [20 pp.]. doi:10.2903/j.efsa.2014.3824.

Reasoned opinion on the modification of the existing MRL for ametoctradin in hop. EFSA Journal 2014;12(10):3879 [17 pp.]. doi:10.2903/j.efsa.2014.3879.

Conclusion on the peer review of the pesticide risk assessment of the active substance amisulbrom. EFSA Journal 2014;12(4):3237 [75 pp.]. doi:10.2903/j.efsa.2014.3237.

Reasoned opinion on the modification of the existing MRLs for bupirimate in several crops. EFSA Journal 2014;12(7):3804 [35 pp.]. doi:10.2903/j.efsa.2014.3804.

Reasoned opinion on the modification of the existing MRLs for clofentezine in cherries, cucurbits with edible peel, tomatoes and aubergines. EFSA Journal 2014;12(10):3860 [22 pp.]. doi:10.2903/j.efsa.2014.3860.

Reasoned opinion on the modification of the existing MRLs for ethephon in table olive and table grape. EFSA Journal 2014;12(5):3698 [22 pp.]. doi:10.2903/j.efsa.2014.3698.

Reasoned opinion on the modification of the existing MRL for fluopicolide in Chinese cabbage. EFSA Journal 2014;12(9):3822 [20 pp.]. doi:10.2903/j.efsa.2014.3822.

Reasoned opinion on the setting of a new MRL for imazapic in genetically modified soya bean. EFSA Journal 2013;11(10):3426 [26 pp.]. doi:10.2903/j.efsa.2013.3426.

Reasoned opinion on the modification of the existing MRLs for propamocarb in spring onions and Chinese cabbage. EFSA Journal 2014;12(8):3811 [18 pp.]. doi:10.2903/j.efsa.2014.3811.

Reasoned opinion on the modification of the existing MRLs for pyraclostrobin in swedes and turnips. EFSA Journal 2014;12(10):3872 [19 pp.]. doi:10.2903/j.efsa.2014.3872.

Reasoned opinion on the modification of the existing MRLs for tau-fluvalinate in various crops. EFSA Journal 2014;12(1):3548 [49 pp.]. doi:10.2903/j.efsa.2014.3548.